O‘ZBEKISTON MILLIY TELERADIOKOMPANIYASI TIZIMIDAGI TELEVIDENIYE MUHANDISLIK-TEXNIKA XODIMLARINI ATTESTATSIYADAN O‘TKAZISh TARTIBI TO‘G‘RISIDAGI NIZOMNI TASDIQLASh HAQIDA

O‘zbekiston Respublikasi Prezidentining “O‘zbekiston milliy teleradiokompaniyasi tizimida yuqori texnologiyali teleradiouskunalardan foydalanish samaradorligini yanada oshirish chora-tadbirlari to‘g‘risida” 2009-yil 1-apreldagi PQ-1088-son qarori ijrosini ta’minlash, O‘zbekiston milliy teleradiokompaniyasi tizimi kadrlar tarkibini yuqori malakali mutaxassislar bilan mustahkamlash maqsadida Vazirlar Mahkamasi qaror qiladi:
 1. O‘zbekiston milliy teleradiokompaniyasi tizimidagi televideniye muhandislik-texnika xodimlarini attestatsiyadan o‘tkazish tartibi to‘g‘risidagi Nizom ilovaga muvofiq tasdiqlansin.
 2. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.N. Aripov zimmasiga yuklansin.
 1. Ushbu Nizom O‘zbekiston Respublikasi Prezidentining “O‘zbekiston milliy teleradiokompaniyasi tizimida yuqori texnologiyali teleradiouskunalardan foydalanish samaradorligini yanada oshirish chora-tadbirlari to‘g‘risida” 2009-yil 1-apreldagi PQ-1088-son Qaroriga muvofiq O‘zbekiston milliy teleradiokompaniyasi (keyingi o‘rinlarda — Milliy teleradiokompaniya deb yuritiladi) tizimidagi televideniye muhandislik-texnika xodimlarini ularning professional tayyorgarligi va malaka darajasi bo‘yicha egallab turgan lavozimiga loyiqligi yuzasidan attestatsiyadan o‘tkazish tartibini belgilaydi.
 2. Milliy teleradiokompaniya tizimi televideniye muhandislik-texnika xodimlarining attestatsiyasini doimiy faoliyat yurituvchi Attestatsiya komissiyasi o‘tkazadi.
 Doimiy faoliyat yurituvchi Attestatsiya komissiyasining (keyingi o‘rinlarda — Attestatsiya komissiyasi deb yuritiladi) shaxsiy tarkibi O‘zbekiston Respublikasi Prezidenti qarori bilan tasdiqlanadi.
 3. Quyidagilar Attestatsiya komissiyasining asosiy vazifalari hisoblanadi:
 Milliy teleradiokompaniyaning televideniye muhandislik-texnika xodimlarini ularning professional tayyorgarligi va malaka darajasi bo‘yicha egallab turgan lavozimiga loyiqligi baholanishini hisobga olgan holda muntazam ravishda attestatsiyadan o‘tkazish;
 Milliy teleradiokompaniya tizimi kadrlari tarkibini tegishli yo‘nalishlar bo‘yicha yuqori malakali mutaxassislar bilan to‘ldirishni mustahkamlash chora-tadbirlarini ko‘rish;
 Milliy teleradiokompaniya xodimlarining, shu jumladan xorijiy mediatexnologiyalar o‘quv markazlarida tajriba orttirishni o‘tashi hisobiga doimiy ravishda malakasi oshirilishi va professional darajasi o‘sishi yuzasidan monitoring o‘tkazish hamda nazorat qilish tizimini joriy etish.
 4. Attestatsiya komissiyasi o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalari qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, shuningdek, ushbu Nizomga amal qiladi.
 5. Attestatsiya komissiyasini rais boshqaradi. Rais vaqtincha bo‘lmagan taqdirda Attestatsiya komissiyasini rais tomonidan belgilanadigan uning o‘rinbosarlaridan biri boshqaradi.
 6. Attestatsiya komissiyasi raisi attestatsiya o‘tkaziladigan joy va muddatlarni, attestatsiyadan o‘tkaziladiganlarning tarkibiy ro‘yxatini hamda Milliy teleradiokompaniya tizimidagi televideniye muhandislik-texnika xodimlarini attestatsiyadan o‘tkazishga doir boshqa tashkiliy masalalarni belgilaydi.
 7. Attestatsiya komissiyasi a’zolari Attestatsiya komissiyasi majlislarini tayyorlash va o‘tkazishda qatnashadilar, zarurat bo‘lganda attestatsiyadan o‘tkaziladigan xodimlar faoliyatiga taalluqli qo‘shimcha materiallar va hujjatlarni talab qilib olish huquqiga egadirlar, attestatsiya varaqasini va attestatsiya bayonnomasini imzolaydilar.
 8. Attestatsiya komissiyasi faoliyatini ta’minlash uchun Attestatsiya komissiyasi kotibiyati tuziladi. Attestatsiya komissiyasi kotibiyati tarkibi Attestatsiya komissiyasi qarori bilan tasdiqlanadi. Attestatsiya komissiyasi kotibiyatini Attestatsiya komissiyasi a’zolaridan biri boshqaradi.
 9. Attestatsiya komissiyasi kotibiyati:
 attestatsiyani o‘tkazish jadvalini tuzadi va uni tasdiqlash uchun Attestatsiya komissiyasi raisiga taqdim etadi;
 Attestatsiya komissiyasining tegishli qarorlari loyihalarini tayyorlaydi;
 attestatsiyadan o‘tkaziladigan xodimlarning shaxsiy yig‘ma jildlarini shakllantiradi va tayyorlaydi;
 Attestatsiya komissiyaning attestatsiyaga taalluqli tegishli qarorlarini Attestatsiya komissiyasi a’zolariga hamda attestatsiyadan o‘tkaziladigan xodimlarga yetkazadi.
 10. Attestatsiya komissiyaning tegishli majlislari Attestatsiya komissiyasi raisi tomonidan tasdiqlanadigan jadvallarda belgilanadigan muddatlarda o‘tkaziladi. Attestatsiya komissiyasining faoliyat yuritishi bilan bog‘liq bo‘lgan va mazkur Nizom bilan belgilanmagan boshqa masalalar, jumladan, Attestatsiya komissiyasining ish tartibi Attestatsiya komissiyasi raisi tomonidan tasdiqlanadigan hujjatlarga asosan tartibga solinadi.
 11. Attestatsiya komissiyasida attestatsiyadan o‘tkaziladigan Milliy teleradiokompaniya tizimidagi televideniye muhandislik-texnika xodimlarining lavozimlari ro‘yxati ushbu Nizomning 1-ilovasida keltirilgan.
 12. Milliy teleradiokompaniya tizimidagi televideniye muhandislik-texnika xodimlari har uch yilda attestatsiyadan o‘tkaziladi.
 Quyidagilar:
 tegishli lavozimda attestatsiya o‘tkaziladigan sanagacha bir yildan kam ishlagan xodimlar;
 homilador ayollar, shuningdek, uch yoshgacha bolalari bo‘lgan ayollar attestatsiyadan o‘tkazilmaydi. Bolani parvarishlash uchun berilgan ta’tilda bo‘lgan ayollar, ular ishga chiqqanidan so‘ng bir yildan keyin attestatsiyadan o‘tkaziladi. 
 13. Attestatsiya komissiyasi raisining attestatsiya o‘tkaziladigan muddatni va attestatsiyadan o‘tishi lozim bo‘lgan xodimlar ro‘yxatini tasdiqlash to‘g‘risidagi qarori attestatsiya o‘tkazilishidan kamida 30 kun oldin attestatsiyadan o‘tkaziladigan xodimlarga yetkaziladi.
 14. Attestatsiya komissiyasiga har bir attestatsiyadan o‘tkaziladigan xodim uchun quyidagi hujjatlar taqdim etiladi:
 mehnat faoliyati va ma’lumoti to‘g‘risida belgilangan shakldagi ma’lumotnoma;
 so‘nggi uch yilda malaka oshirganlik to‘g‘risidagi guvohnoma (sertifikat) nusxalari (mavjud bo‘lsa);
 o‘tgan bir yil davomida amalga oshirilgan ishlar to‘g‘risidagi hisobot;
 xodim bilan mehnat shartnomasi imzolagan rahbardan tavsifnoma. 
 Attestatsiya komissiyasi attestatsiyadan o‘tkaziladigan xodimning mehnat faoliyati to‘g‘risida qo‘shimcha ma’lumotlar so‘rab olish huquqiga ega.
 15. Quyidagilar bo‘yicha xolisona baho berish attestatsiyadan o‘tkazish talablari hisoblanadi:
 professional tayyorgarligi, ma’lumoti va malakasi bo‘yicha egallab turgan lavozimiga loyiqligi;
 lavozimiga nisbatan qo‘yilgan talablarning ta’minlanishi hamda tegishli qonunchilik va me’yoriy hujjatlarga rioya etishi va bu borada zaruriy bilimlarga egaligi;
 zimmasiga yuklangan vazifalar va funksiyalarni bajarishda yuqori texnologik teleradiouskunalar, zamonaviy axborot texnologiyalaridan foydalanishi va ularni ish faoliyatida qo‘llashi;
 teleradio sohasini rivojlantirish borasida olib borilayotgan davlat siyosatining mazmun-mohiyatidan xabardorligi.
 16. Attestatsiya komissiyasi majlisi attestatsiyadan o‘tkazilayotgan xodim ishtirokida o‘tkaziladi.
 Attestatsiyaga uzrli sabab bilan (mehnat ta’tili, xizmat safari, kasallik varaqasi va boshqa sabablar bo‘yicha) kelmagan xodimlar Attestatsiya komissiyasining navbatdagi majlisi vaqtida attestatsiyadan o‘tishlari kerak.
 Attestatsiyaga uzrsiz sabab bilan kelmagan xodimlar yozma ravishda ogohlantiriladi. Attestatsiyaga uzrsiz sabab bilan takroran kelmagan taqdirda Attestatsiya komissiyasi taqdim etilgan hujjatlar (materiallar) asosida attestatsiyadan o‘tkaziladigan xodimning egallab turgan lavozimiga noloyiqligi to‘g‘risida qaror qabul qilishga haqlidir.
 17. Attestatsiya komissiyasi taqdim etilgan hujjatlarni (materiallarni) ko‘rib chiqib, attestatsiyani o‘tkazadi.
 18. Attestatsiyani xolisona o‘tkazish maqsadida Attestatsiya komissiyasi:
 attestatsiyadan o‘tkaziladigan xodimga uning funksional vazifalari bilan bog‘liq bo‘lgan va mazkur Nizomning 15-bandida ko‘rsatilgan attestatsiyadan o‘tkazishga qo‘yilgan talablardan kelib chiqadigan savollarni beradi;
 attestatsiyadan o‘tkaziladigan xodim tomonidan taqdim etilgan uning xizmat faoliyati to‘g‘risidagi qo‘shimcha ma’lumotlarni ko‘rib chiqadi.
 19. Attestatsiya komissiyasi majlisi, agar unda komissiya a’zolarining kamida uchdan ikki qismi qatnashsa, qaror qabul qilish huquqiga ega bo‘ladi.
 20. Attestatsiya o‘tkazish davomida attestatsiyaning stenogrammasi yoki audio-video yozuvi yuritilishi mumkin.
 21. Xodimning kasbiy sifatlarini baholash to‘g‘risidagi qaror, shuningdek, Attestatsiya komissiyasining tavsiyalari attestatsiyadan o‘tkaziladigan xodimning ishtirokisiz, Attestatsiya komissiyasining majlisda qatnashgan a’zolarining oddiy ko‘pchilik ovozi bilan qabul qilinadi. Ovozlar teng bo‘lgan taqdirda Attestatsiya komissiyasi raisining ovozi hal qiluvchi hisoblanadi. 
 22. Attestatsiya natijalari bo‘yicha Attestatsiya komissiyasi quyidagi baholardan birini qabul qiladi:
 egallab turgan lavozimiga loyiq;
 6 oydan keyin takroriy attestatsiya o‘tkazgan holda, Attestatsiya komissiyasining tavsiyalari bajarilishi sharti bilan egallab turgan lavozimiga shartli ravishda loyiq;
 egallab turgan lavozimiga noloyiq.
 23. Xodim to‘g‘risidagi ma’lumotlar, attestatsiyadan o‘tkaziluvchi xodimga berilgan savollar va ularga berilgan javoblar, Attestatsiya komissiyasi a’zolari va xodim tomonidan bildirilgan taklif va mulohazalar, attestatsiya natijalari bo‘yicha xodimga berilgan baho, shuningdek, komissiyaning tavsiyalari attestatsiyadan o‘tadigan har bir xodimga rasmiylashtiriladigan attestatsiya varaqasida, ushbu Nizomga 2-ilova shaklida aks ettiriladi.
 Attestatsiya varaqasi Attestatsiya komissiyasi raisi, kotibi va uning majlisida ishtirok etgan komissiya a’zolari tomonidan imzolanadi.
 24. Attestatsiya natijalari ovoz berish jarayoni tamom bo‘lgandan keyin darhol e’lon qilinadi va Attestatsiya komissiyasining bayonnomasi ushbu Nizomga 3-ilova shaklida rasmiylashtiriladi.
 25. Attestatsiya natijalariga ko‘ra va Attestatsiya komissiyasining bayonnomalariga asosan o‘n ish kunidan kechikmay Milliy teleradiokompaniya va uning tizimiga kiruvchi korxonalar hamda hududiy bo‘linmalarning tegishli buyrug‘i chiqariladi.
 26. Attestatsiya natijalari bo‘yicha egallab turgan lavozimiga noloyiq deb e’tirof etilgan xodimga nisbatan O‘zbekiston Respublikasi Mehnat kodeksida belgilangan tartibda ish beruvchining tegishli buyrug‘i chiqariladi.
 27. Attestatsiya natijalari bo‘yicha nizolar qonunchilikda belgilangan tartibda hal etiladi.
 28. Mazkur Nizom qoidalarini buzishda aybdor bo‘lgan shaxslar qonunchilikka muvofiq javobgar bo‘ladilar.
 1. Apparat studiya kompleksi boshliqlari;
 2. Markaziy apparatxona guruhi boshliqlari;
 3. Teleko‘rsatuvlarni tayyorlash, tasvirga olish va efirga uzatish guruhi boshliqlari;
 4. Tasvir montaj guruhi boshliqlari;
 5. Tasvirga olish guruhi boshliqlari;
 6. Informatsion ko‘rsatuvlarni tayyorlash va efirga uzatish xizmati boshliqlari;
 7. Televideniye va radio ko‘chma texnikasi xizmati boshliqlari, ularning o‘rinbosarlari;
 8. Maxsus yoritish guruhi boshliqlari;
 9. Radioeshittirish xizmati boshliqlari;
 10. Muhandis texnik xodimlar boshliqlari;
 11. Ovoz yozish xizmati boshliqlari;
 12. Ta’mirlash va profilaktika xizmati boshliqlari;
 13. Teleko‘rsatuvlarni va radioeshittirishlarni texnik nazorat qilish bo‘limi boshliqlari;
 14. Apparat studiya kompleksi uskunalarini profilaktika qilish va ta’mirlash xizmati boshliqlari, ularning o‘rinbosarlari — yetakchi muhandis elektronchilar;
 15. Smena boshliqlari, smena boshlig‘i-yetakchi muhandislari;
 16. Teleko‘rsatuvlarni tayyorlash, tasvirga olish va efirga uzatish xizmati boshliqlari;
 17. Tasvir yozish guruhi boshliqlari;
 18. Ko‘chma texnika vositalari guruhi boshliqlari;
 19. Telejurnalistika komplektlari (TJK) va teleoperatorlar guruhi boshliqlari;
 20. Radioeshittirish bo‘limlari va xizmatlari boshliqlari;
 21. Texnika bo‘limi boshliqlari;
 22. Ishlab chiqarish bo‘limi boshliqlari;
 23. Texnika nazorati bo‘limi boshliqlari;
 24. Yoritish texnikasi xizmati-bo‘lim boshliqlari;
 25. Tasvirga tushirish texnikasi xizmati — bo‘lim boshliqlari;
 26. Ovoz texnikasi va montaj xizmati — bo‘lim boshliqlari;
 27. Kinotasmalarga ishlov berish bo‘limi boshliqlari;
 28. Kompyuter grafikasi bo‘limi boshliqlari;
 29. Yer yo‘ldoshi aloqasi va kompyuter grafikasi bo‘limi boshliqlari va mutaxassislari;
 30. Texnologik ishlab chiqarish jarayonida ishtirok etuvchi bosh mutaxassis, yetakchi mutaxassis, 1-, 2-toifali mutaxassislar, mazkur jarayonda ishtirok etuvchi boshqa tegishli mutaxassislar;
 31. Efirga uzatish bosh rejissorlari, ularning o‘rinbosarlari;
 32. Bosh rejissorlar, oliy toifali rejissorlar, 1-, 2-, 3-toifali rejissorlar, rejissorlar;
 33. 1-, 2-, 3-toifali rejissor assistentlari;
 34. Oliy toifali rejissor-klipmeykerlar;
 35. Oliy toifali, 1-, 2-, 3-toifali kinorejissorlar;
 36. 1-, 2-, 3-toifali kinorejissor assistentlari;
 37. Oliy toifali, 1-toifali kinooperatorlar;
 38. 1-toifali kinooperator assistentlari;
 39. Bosh teleoperatorlar, oliy toifali teleoperatorlar, 1-, 2-, 3-toifali teleoperatorlar, teleoperatorlar; 
 40. 1-, 2-, 3-toifali teleoperatorlar assistentlari, teleoperator assistentlari;
 41. Bosh ovoz rejissorlari, oliy toifali bosh ovoz rejissorlari, oliy toifali, 1-, 2-, 3-toifali ovoz rejissorlari, ovoz rejissorlari;
 42. 1-toifali ovoz rejissori assistentlari, ovoz rejissori assistentlari;
 43. Oliy toifali dublyaj rejissorlari;
 44. 1-toifali dublyaj rejissori assistentlari;
 45. Oliy toifali, 1-, 2-, 3-toifali ovoz yozish rejissorlari;
 46. III — VI-darajali ovoz yozish operatorlari;
 47. 1-toifali ovoz operatorlari;
 48. III — VI-darajali radioeshittirish operatorlari;
 49. Chiroq operatorlari;
 50. Bosh operatorlar, 1-, 2-toifali operatorlar, operatorlar;
 51. Bosh efirga uzatuvchilar, mas’ul efirga uzatuvchilar, efirga uzatuvchilar;
 52. 1-, 2-, 3-toifali montajchilar, montajchilar, videomontajchilar, telemontajchilar;
 53. Musiqa bo‘yicha ovoz bezatuvchilar;
 54. Kompyuter va axborot mediatexnologiyalar bo‘limi bosh mutaxassislari, 1-, 2-toifali mutaxassislari, mutaxassislari;
 55. Teledizaynerlar, mutaxassis-kompyuter dizaynerlari, kompyuter dizaynerlari;
 56. Muhandis-nazoratchilar;
 57. Yetakchi muhandis-dasturchilar (programmist), muhandis-dasturchilar (programmist);
 58. Yetakchi muhandis-elektronchilar, 1, 2, 3-toifali muhandis-elektronchilar, muhandis-elektronchilar;
 59. Yetakchi muhandislar, 1-, 2-toifali,;
 60. Katta elektromexaniklar, elektromexaniklar;
 61. Katta elektronchilar, elektronchilar;
 62. Elektronchi-montajchilar, III — VI-darajali elektronchi-montajchilar;
 63. III — VI-darajali ta’mirlovchi-elektronchilar;
 64. Ta’mirlovchi muhandis-elektronchilar;
 65. Katta mexaniklar;
 66. Katta chiroq ustalari, chiroqchi-elektriklar, yorituvchilar, III — VI-darajali yorituvchilar, yorituvchi-chiroqchilar;
 67. Katta nazoratchi — ustalar, katta ustalar;
 68. Texnika-texnologiyalardan foydalanish orqali televizion ko‘rsatuvlarni ishlab chiqarish jarayonida ishtirok etuvchi guruhlar boshliqlari, bosh mutaxassis, yetakchi mutaxassis, mutaxassislar.